Paradigmer for revisionsbestemmelser

# Paradigme A – revision af årsregnskaber

Den følgende tekst kan anvendes som udgangspunkt for udformningen af revisionsbestemmelser, hvis der ydes *tilskud til institutionens samlede drift (ikke-afgrænsede aktiviteter)*.

I teksten er det forudsat, at der er fastsat krav om, at institutionen udarbejder en årsrapport, der indeholder institutionens årsregnskab, og som også kan indeholde andre oplysninger. Det er også forudsat, at der i forvejen gælder et krav om, at årsrapporten revideres. Hvis dette ikke er tilfældet, vil kravet kunne indarbejdes i § 1.

I paradigmet tænkes revisionsbestemmelserne fastsat i en bekendtgørelse. Bestemmelserne vil også kunne udformes som en revisionsinstruks, der udstedes med hjemmel i en lov eller en bekendtgørelse, hvis dette er mere hensigtsmæssigt.

## [Bekendtgørelse] om revision af årsrapporten for [institutionen/institutioner, der modtager tilskud i henhold til …]

I medfør af [lovhjemmel] fastsættes efter bemyndigelse:

**§ 1.** Denne [bekendtgørelse] finder anvendelse på revisors ydelser ved revisionen af [institutioner], der modtager tilskud i henhold til [lov om tilskud til institutionerne].

*Stk. 2.* Revisionen skal udføres af en person, der er godkendt som statsautoriseret eller registreret revisor efter lov om godkendte revisorer og revisionsvirksomheder (revisorloven).

*Stk. 3.* Revisionen udføres efter aftale mellem [institutionen] og den godkendte revisor. Det påhviler den godkendte revisor at påse, at forudsætningerne for, at revisor kan acceptere og gennemføre opgaven, er opfyldt. Det påhviler [institutionen] at give revisor de oplysninger, som må anses at have betydning for revisors opgave.

*Stk. 4.* Gennemførelsen af revisionen i overensstemmelse med denne [bekendtgørelse] er en betingelse for, at [institutionen] kan oppebære tilskud fra [tilskudsyder]. De vilkår for revisors opgave, der følger af denne [bekendtgørelse], kan ikke tilsidesættes ved aftale mellem revisor og [institutionen].

**§ 2.** Den godkendte revisors opgave angår årsrapporterne for [institutionen], som hvert år udarbejdes af [institutionens ledelse] i henhold til [bestemmelse i lov eller bekendtgørelse, der stiller krav til institutionerne om at udarbejde årsrapporter/regnskaber].

*Stk. 2*. Revisionen omfatter [institutionens] årsregnskab, der fremgår af årsrapporten, og som udarbejdes i overensstemmelse med [statens regnskabsregler/årsregnskabsloven] samt [… eventuelle yderligere krav …].

**§ 3.** Revisionen udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision. Standarderne for offentlig revision præciserer de særlige krav til en revision af et årsregnskab, der følger af god offentlig revisionsskik, således som dette begreb er fastlagt i § 3 i lov om revisionen af statens regnskaber m.m. (lovbekendtgørelse nr. 101 af 19. januar 2012). Dette indebærer, at revisor gennemfører juridisk-kritiske revisioner og forvaltningsrevisioner som led i opgaven.

**§ 4.** Revisor skal udforme en erklæring om den udførte revision, der skal fremgå af årsrapporten som en påtegning af det reviderede årsregnskab. Det skal fremgå af revisors påtegning, at opgaven udføres på grundlag af bestemmelserne i [lov om tilskud til institutionerne].

*Stk. 2.* Revisor skal oplyse i påtegningen, at revisor har udført sin revision i overensstemmelse med standarderne for offentlig revision.

**§ 5.** Revisor skal udarbejde [protokollater], der skal indeholde de oplysninger, som revisor skriftligt kommunikerer til institutionens øverste ledelse som led i opgaven.

*Stk. 2.* [Protokollaterne] skal indeholde revisors rapportering af konklusionerne af alle juridisk-kritiske revisioner og forvaltningsrevisioner, som revisor gennemfører i overensstemmelse med standarderne for offentlig revision.

*Stk. 3.* Revisor skal påse, at institutionen indsender en genpart af [protokollaterne] til [ministeriet/tilskudsyder] sammen med årsrapporten med det påtegnede årsregnskab.

**§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med tilskudsmidlernes forvaltning, påhviler det revisor straks at give [institutionen] meddelelse herom og at påse, at [institutionen] inden 3 uger giver [ministeriet/tilskudsyder] meddelelse herom. I modsat fald er det revisors pligt at orientere [ministeriet/tilskudsyder]. Revisors bemærkninger indsendes sammen med meddelelsen.

*Stk. 2.* Det samme gælder, hvis:

1. fortsættelsen af driften er usikker af økonomiske eller andre årsager
2. revisor agter at fratræde opgaven, fordi forudsætningerne for gennemførelsen af en revision i overensstemmelse med gældende etiske og faglige krav og standarder ikke længere er til stede, og dette skyldes forhold hos tilskudsmodtageren.

**§ 7.** [Bekendtgørelse] træder i kraft den … Samtidig ophæves …